google/wiki40b huggingface dataset:
Γριγκόρι Όστερ

Βίος

Γεννήθηκε στην Οδησσό. Σε ηλικία 16 ετών άρχισε να γράφει ποίηση για ενήλικες. Το πρώτο βιβλίο ποιημάτων του δημοσιεύτηκε στο Μουρμάνσκ το 1974. Την Τριτοβάθμια εκπαίδευση παρακολούθησε στο Λογοτεχνικό Ινστιτούτο. Οι καθηγητές δεν μπορούσαν να αποφασίσουν εάν ήταν ή δεν ήταν ποιητής γι’ αυτό και τον έστειλαν να ασχοληθεί με το δράμα. Σπούδασε για 12 χρόνια στο Λογοτεχνικό Ινστιτούτο, μέσω αλληλογραφίας, ενώ εργαζόταν ως νυχτοφύλακας στη Γιάλτα.

Εργογραφία

Κατά τη διάρκεια αυτής της περιόδου ο Όστερ συνειδητοποίησε ότι δεν ενδιαφερόταν να γράφει για τους ενήλικες και άρχισε να γράφει παιδικά θεατρικά έργα, σενάρια για κινούμενα σχέδια και ποιήματα. Το πρώτο παιδικό του βιβλίο υπήρξε το ‘’Τι ωραία που είναι να χαρίζεις δώρα’’ (1975) που έκανε τον συγγραφέα διάσημο. Το 1993 έγραψε την πιο ολοκληρωμένη συλλογή των ιστοριών του. Ένα από τα πρώτα βιβλία του Όστερ ‘’Μύθοι και θρύλοι στα σοκάκια της Δάφνης’’ είναι γραμμένο με φαντασία, με λογοπαίγνιο και σε πεζό λόγο. Ο Όστερ δημιούργησε μια βιβλιοθήκη με βιβλία.
1848 Ντελβώ

Φυσικά χαρακτηριστικά

Η μέση διάμετρος του Ντελβώ εκτιμάται σε 22 χιλιόμετρα περίπου. O φασματικός τύπος του είναι S (λιθώδης). Ο Ντελβώ περιστρέφεται γύρω από τον εαυτό του μία φορά κάθε 3 ώρες και 38 λεπτά.
Ομπρένοβατς

Γεωγραφία

Το Ομπρένοβατς ευρίσκεται σε απόσταση 30 χμ. από την σερβική πρωτεύουσα, επί ενός ελικοειδούς σχηματισμού του Σάβα.

Ιστορία

Κατά την διάρκεια του Μεσαίωνα, η περιοχή αποτελούσε τμήμα σερβικών κρατιδίων. Ο Βασιλέας του Σρεμ, Ντράγκουτιν Νέμανιτς κυβέρνησε την ευρύτερη περιοχή από το 1282 έως το 1319, ενώ προχώρησε στην ίδρυση μοναστηριών στο Γκράμποβατς και το Μίσλοτζιν. Το 1521, κατακτήθηκε από την Οθωμανική Αυτοκρατορία, της οποίας και αποτέλεσε τμήμα για τα επόμενα 300 χρόνια. Στην συνέχεια, αποτέλεσε το θέατρο αριθμού μαχών κατά την διάρκεια των συχνών Οθωμανικών-Αψβουργικών Πολέμων, ενώ αρκετά συχνά η κατοχή της άλλαζε χέρια. Ο Αυστριακός Αντιβασιλέας της Σερβίας, Κάρολος-Αλέξανδρος της Βυρτεμβέργης ανήγειρε θερινή οικία εντός του γειτονικού χωριού του Στούμπλινε (τότε γνωστό ως Νόιντορφ). Κατά την διάρκεια της αυστριακής περιόδου διακυβέρνησης, από το 1688 έως το 1717, η πόλη ήταν γνωστή ως Τσβάιμπρυκεν (γερμανικά: Zweibrücken), ενώ κατά την διάρκεια της τουρκικής περιόδου διακυβέρνησης ήταν γνωστό ως Πάλεζ, πιθανώς λόγω των συχνών λεηλασιών και πυρκαγιών των οποίων υπήρξε θύμα.
Στις 11 Απριλίου 1815, κατά την διάρκεια της Δεύτερης Σερβικής Εξέγερσης, η πόλη πυρπολήθηκε ολοκληρωτικά από τις Σερβικές δυνάμεις κατά την διάρκεια μάχης εναντίον των Οθωμανών. Ανεγέρθηκε εκ νέου, το 1859, από τον Πρίγκιπα της Σερβίας, Μίλος Ομπρένοβιτς, από τον οποίον και πήρε το όνομά της. Ο Δήμος του Ομπρένοβατς ενσωματώθηκε στην κοινότητα των δήμων του Βελιγραδίου το 1957.
Η Ημέρα του Δήμου είναι στις 20 Δεκεμβρίου, ημερομηνία έκδοσης του διατάγματος του Πρίγκιπα Μίλος Ομπρένοβιτς μέσω του οποίου και καθιερώθηκε η ονομασία Ομπρένοβατς, ενώ η ημερομηνία εορτασμού του πολιούχου αγίου είναι η Αγία Τριάδα.
Το Ομπρένοβατς ήταν η σερβική πόλη η οποία υπέστη τις μεγαλύτερες ζημιές από τις μεγάλες πλημμύρες, οι οποίες έλαβαν χώρα τον Μάιο του 2014. Το μεγαλύτερο μέρος του πληθυσμού εκκενώθηκε με ασφάλεια. Ξαφνική υπερχείλιση των υδάτων του ποταμού Κολούμπαρα στις 15 Μαΐου είχε ως αποτέλεσμα την πρόκληση εκτεταμένων ζημιών εντός της πόλεως, ενώ σκοτώθηκαν τουλάχιστον 14 άτομα, με αριθμό ατόμων να αγνοούνται.

Τοπικές εκλογές του 2008

Έπειτα από τις σερβικές τοπικές εκλογές του 2008, ο Ζέλικο Γιόβετιτς, μέλος του Δημοκρατικού Κόμματος, εξελέγη πρόεδρος του δήμου.

Οικονομία

Το Ομπρένοβατς είναι εμπορική πόλη. Σε κοντινή απόσταση ευρίσκεται ηλεκτρικός σταθμός, ο οποίος λειτουργεί με άνθρακα.

Αθλητισμός

Το Ομπρένοβατς διαθέτει ποδοσφαιρική ομάδα, την ΦΚ Ραντνίτσκι Ομπρένοβατς, με έτος ίδρυσης το 1927.
Αλεσάντρο Σοάρες

Τα πρώτα βήματα

Γεννήθηκε στις 5 Φεβρουαρίου του 1973 στο Ρίο ντε Τζανέιρο και έχει ύψος 174 εκατοστά. Ξεκίνησε τη σταδιοδρομία του από τις ακαδημίες της Κρουζέιρο όπου διετέλεσε συμπαίκτης του Ρονάλντο και στη συνέχεια αγωνίστηκε στη Μόντες Κλάρος.

Καριέρα στην Ελλάδα

Το καλοκαίρι του 1997 πήρε μεταγραφή στην Π.Σ. Καλαμάτα και το Ελληνικό Πρωτάθλημα στο οποίο αγωνίστηκε μέχρι το 2006,αρχικά με τη φανέλα της Μαύρης Θύελλας (1997-2001) και στη συνέχεια με αυτή του ΟΦΗ (2001-04),καθώς και της ΑΕΚ (2004-06).Συνολικά στην καριέρα του στα ελληνικά γήπεδα πέτυχε 59 τέρματα σε 229 αγώνες ,ενώ ήταν πρώτος σκόρερ της ΑΕΚ τη σεζόν 2004/05.

Καριέρα στη Κύπρο

Φεύγοντας το καλοκαίρι του 2006 από την ΑΕΚ ο Σοάρες συνέχισε την καριέρα του στην Κύπρο αρχικά για μία σεζόν στην Ανόρθωση Αμμοχώστου με την οποία κατέκτησε το Πρωτάθλημα Κύπρου και στην συνέχεια στην Αλκή Λάρνακας.
Αρχιεπισκοπή της Ρίγας

Αρχιεπίσκοπο της Ρίγας

Οι αρχιεπίσκοποι της Ρίγας ήταν, επίσης, κοσμικοί ηγεμόνες της Ρίγας έως το 1561, όταν και κατά την διάρκεια της Μεταρρύθμισης τα εδάφη πέρασαν από τον Ρωμαιοκαθολικισμό στον Λουθηρανισμό, ενώ το σύνολο των εκκλησιαστικών εδαφών εκκοσμικεύτηκε. Η έδρα αποκαταστάθηκε ως διακονία της Ρωμαιοκαθολικής Εκκλησίας το 1918 και αναβαθμίστηκε σε αρχιδιακονία το 1923.

Νομισματοκοπεία

Οι Αρχιεπίσκοποι της Ρίγας ήσαν πρωτοπόροι στον τομέα της νομισματοκοπείας, χρησιμοποιώντας εκ νέου τεχνικές οι οποίες είχαν εγκαταλειφθεί από την εποχή της κατάρρευσης της Ρωμαϊκής Αυτοκρατορίας. Τα ονόματα των Αρχιεπισκόπων που εξουσίασαν μετά το 1418, καθώς και οι χρονολογίες των εκάστοτε περιόδων διακυβέρνησής τους, αποτυπώνονται επάνω στις λιβονικές πένες που έχουν ανασκαφεί σε διάφορους αρχαιολογικούς χώρους. Σε αρκετές περιπτώσεις, αυτές αποτελούν την μοναδική διαθέσιμη βιογραφική πηγή. Ουδεμία λιβονική πένα χρονολογίας παλαιότερης του 1418 έχει βρεθεί.
Αύγουστος του Σλέσβιχ-Χόλσταϊν-Σόνντερμπουρκ-Πλεν-Νόρμπουρκ

Βιογραφία

Ήταν ο δευτερότοκος γιος του Ιωακείμ-Ερνέστου δούκα του Σ.Χ.Σ.Πλεν και της Δωροθέας-Αυγούστας των Όλντενμπουρκ, κόρης του Ιωάννη-Αδόλφου δούκα του Σ.Χ.Γκόττορπ.
Όταν ήταν νέος έκανε τη Μεγάλη περιοδεία στην Ευρώπη μαζί με τον -κατά ένα έτος μεγαλύτερο- αδελφό του Ιωάννη-Αδόλφο, επισκεπτόμενοι, μεταξύ άλλων, την Αγγλία και τη Γαλλία. Τον πατέρα τους διαδέχθηκε ο Ιωάννης-Αδόλφος, που παραχώρησε το Νόρμπουρκ (δανικά: Νόρντμποργκ) στον αδελφό του.
Ο Αύγουστος έγινε αξιωματικός τού στρατού τού Βρανδεμβούργου και προήχθη σε στρατηγό του Πεζικού το 1664. Τότε διορίστηκε κυβερνήτης του Μαγδεβούργου. Το 1674 έγινε κυβερνήτης του Μίνντεν, ως αμοιβή για τη γενναιότητά του στον Πόλεμο εναντίον των Οθωμανών. Το 1676 έλαβε τη νήσο Ούζεντομ, ως ανταπόδοση για τις υπηρεσίες του στον Πόλεμο του Σκαν. Τελικά το Ούζεντομ δόθηκε, από τη Συνθήκη του Σαιν-Ζερμαίν-αν-Λέιγ, στη Σουηδία. Όταν ο Φρειδερίκος-Γουλιέλμος εκλέκτορας του Βρανδεμβούργου απεβίωσε το 1688, ο Αύγουστος αποσύρθηκε από τον στρατό του Βρανδεμβούργου και διέμενε στο κάστρο Νόρμπουρκ.
Το 1676 στην Κοπεγχάγη του απονεμήθηκε η διάκριση τού Τάγματος του Ελέφαντος. Απεβίωσε το 1699 στο Πλεν σε ηλικία 64 ετών. Το 1704 απεβίωσε ο αδελφός του Ιωάννης-Αδόλφος δούκας του Σ.Χ.Σ.Πλεν και το 1706 τον διαδέχθηκε ο Ιωακείμ-Φρειδερίκος (γιος του Αυγούστου).
BBC Νότια

Ιστορικό

Ο οργανισμός ξεκίνησε την λειτουργία του στις 5 Ιανουαρίου του 1961 με την εκπομπή South at Six, η οποία παρουσιαστήκε από τον Martin Muncaster. Αργότερα η εκπομπή μετονομάστηκε σε South Today. Το 1967 ο Bruce Parker άρχισε να εργάζεται στον οργανισμό και έγινε ο πιο μακροβιότερος παρουσιαστής του οργανισμού, έχοντας παρουσιάσει την εκπομπή South Today για πάνω από 30 χρόνια.
Το 1969, το South Today έγινε μέρος της εκπομπής Nationwide.

Στούντιο

Τα στούντιο του οργανισμού εδρεύουν στο Σαουθάμπτον, με τοπικά τηλεοπτικά και ραδιοφωνικά στουντίο στις πόλεις Μπράιτον, Οξφόρδη, Πόρτσμουθ και Ρέντινγκ.
Πριν την μετακίνηση του οργανισμού, το 1991, στα τωρινά του στούντιο, ο οργανισμός στεγάζοταν σε ένα πρώην ξενοδοχείο δίπλα στο σιδηροδρομικό σταθμό του Σαουθάμπτον. Τη δεκαετία του 1970 ο οργανισμός αναβάθμισε τον εξοπλισμό λόγω της έγχρωμης τηλεόρασης. Το κτήριο περιείχε ένα μεγάλο στούντιο, το οποίο χρησιμοποιούνταν από την εκπομπή South Today και ένα μικρό στούντιο, το οποίο ήταν για τις ειδήσεις. Λόγω έλλειψης χώρου, συνήθως η κάμερα βρισκόταν στον διάδρομο με κατεύθυνση προς το δωμάτιο.
Το 1991, ο οργανισμός μετακόμισε στο καινούργιο κτήριο. Το νέο κτήριο έχει πολύ μεγαλύτερα στούντιο από το προηγούμενο και σε αυτό στεγάζεται ο ραδιοφωνικός σταθμός BBC Radio Solent. Επιπλέον, στο νέο κτήριο υπάρχουν και αίθουσες για το μοντάζ.
Κισάκι (πόλη)

Ιστορία

Στις 7-11 Σεπτεμβρίου 1916, πλησίον της πόλεως, αντιπαρατέθηκαν οι δυνάμεις της Γερμανικής Ανατολικής Αφρικής και της Νοτίου Αφρικής.

Μεταφορές

Εξυπηρετείται με ένα μικρό σταθμό του σιδηροδρομικού δικτύου TAZARA.
Ντακάρ

Ιστορία

Η περιοχή όπου βρίσκεται η πόλη κατοικήθηκε από τους Πορτογάλους, ενώ  το όνομα Ντακάρ πρωτοαναφέρεται σε γαλλικό χάρτη του 1750. Η σημερινή πόλη ιδρύθηκε γύρω από ένα γαλλικό κάστρο και, από το 1895, αντικατέστησε το Σαν Λουί ως πρωτεύουσα της Γαλλικής Δυτικής Αφρικής. Το 1957 απέκτησε Πανεπιστήμιο.
Άρενταλ Φότμπαλ

Ιστορία

Ιδρύθηκε στις 27 Σεπτεμβρίου 2010 και άρχισε να συμμετέχει στην 3η κατηγορία Νορβηγίας. Στη δεύτερη σεζόν της, το 2012, η ομάδα κέρδισε την άνοδο στην 2η κατηγορία Νορβηγίας. Από το 2013 έως το 2016, αγωνίστηκε στην 2η κατηγορία και κέρδισε την άνοδο στην 1η κατηγορία, γνωστή ως OBOS-ligaen, το 2016.
Θεοφύλακτος (γιος του Μιχαήλ Α΄)

Ζωή

Ο Θεοφύλακτος γεννήθηκε ως γιος του Μιχαήλ Ραγκαβέ και της Προκοπίας περίπου το 793. Ήταν το δεύτερο παιδί του ζευγαριού μετά την αδερφή του Γοργώ και πήρε το όνομά του από τον εκ πατρός παππού του, το δρουγγάριο των Δωδεκανήσων Θεοφύλακτο Ραγκαβέ, που είχε συμμετάσχει σε μια αποτυχημένη συνωμοσία για να απομακρύνει από τον θρόνο την αυτοκράτειρα Ειρήνη η Αθηναία το 780. Ο εκ μητρός παππούς του Νικηφόρος Α΄ ήταν σταθερός υποστηρικτής της Ειρήνης και σύντομα έγινε ο Γενικός Λογοθέτης της (υπουργός Οικονομικών). Εν τέλει την εκθρόνισε τον Οκτώβριο του 802.
Μετά τον θάνατο του Νικηφόρου Α΄ στη Μάχη της Πλίσκας στις 26 Ιουλίου 811 και τον τραυματισμό του μοναδικού γιου του και κληρονόμου Σταυράκιο στην ίδια μάχη, στις 2 Οκτωβρίου οι άρχοντες ανέδειξαν τον γαμπρό του Νικηφόρου Μιχάλη Ραγκαβέ ως αυτοκράτορα και ανάγκασαν τον Σταυράκιο να μπει σε μοναστήρι. Ο Μιχαήλ άρχισε αμέσως να εδραιώνει τους νόμους του, διανέμοντας πλούσια δώρα, τιτλοφορώντας τη γυναίκα του ως Αυγούστα στις 12 Οκτωβρίου, και τελικά, ανυψώνοντας το Θεοφύλακτο- τότε ηλικίας δεκαοκτώ ετών - στη θέση του συν-αυτοκράτορα την Ημέρα των Χριστουγέννων στις 25 Δεκεμβρίου 811. Την ίδια περίπου εποχή, ο Μιχαήλ έστειλε πρεσβεία στο φραγκικό δικαστήριο, και μεταξύ άλλων έθεσε την προοπτική ενός αυτοκρατορικού γάμου μεταξύ του Θεοφύλακτου και μιας από τις κόρες του Καρλομάγνου. Παρά την θερμή υποδοχή στο Άαχεν, ο Καρλομάγνος δίστασε να συμφωνήσει με έναν τέτοιο αρραβώνα.
Τίποτα άλλο δεν είναι γνωστό για το Θεοφύλακτο μέχρι τις 11 Ιουλίου του 813, όταν ο Μιχαήλ, που αντιμετώπισε στρατιωτική εξέγερση από τον Λέοντα τον Αρμένιο, παραιτήθηκε από το θρόνο. Η εκθρονισμένη αυτοκρατορική οικογένεια εξορίστηκε στα νησιά των Πριγκηπονήσων, όπου χειροτονήθηκαν ως μοναχοί και καλόγριες. Ο Θεόφυλακτος, ο οποίος όπως και ο αδελφός του Νικήτας ευνουχίστηκαν για να είναι ανίκανοι να διεκδικήσουν το θρόνο στο μέλλον, υιοθέτησε το μοναστικό όνομα Ευστράτιος. Πέθανε πέντε χρόνια μετά τον πατέρα του, στις 15 Ιανουαρίου 849, και θάφτηκε δίπλα του σε μια εκκλησία στο νησί Πλάτη.
Αναβάτης σε άρμα (Μουσείο Ακρόπολης αρ. 1342)

Περιγραφή

Είναι κατασκευασμένα από νησιώτικο μάρμαρο. Βρέθηκαν δύο κομμάτια του και ανασυγκολλήθηκε αφήνοντας κενό την επάνω δεξιά γωνία. Η όλη επιφάνεια παρουσιάζει σοβαρές φθορές τόσο από καιρική διάβρωση, όσο και από βίαια επίδραση.
Το ανάγλυφο εικονίζει έναν αναβάτη να μπαίνει σε τέθριππο άρμα με το αριστερό πόδι. Είναι στραμμένος προς τα δεξιά. Στα χέρια που είναι παρατεταμένα με φυσικό τρόπο προς τα εμπρός κρατάει τα ινία. Το κεφάλι και το επάνω μέρος του σώματος έχουν ελαφρά κλίση προς τα εμπρός. Από το τέθριππο εικονίζονται οι ουρές και τα πίσω πόδια των τεσσάρων ίππων, ο κάδος του άρματος που φέρει κιγκλίδωμα με βοηθητική χειρολαβή, καθώς και ο τροχός. Ο επιβάτης του είναι ντυμένος με χιτώνα ιωνικού ρυθμού, με κόλπο και παρυφή, και ιμάτιο ριγμένο σαν κασκόλ επάνω στους ώμους. Η κόμη καταλήγει σε αλογουρά σιγμοειδούς σχήματος, τον λεγόμενο κρόβυλο ή κόρυμβο. Το πρόσωπο είναι άμουσο.

Ερμηνεία

Το θέμα του αναβάτη σε άρμα είναι γνωστό από την αρχαιότητα. Γνωστή είναι η απεικόνιση του Αμφιάρραου στη σαρκοφάγο του Κύψελου.
Λόγω της φθοράς στο πρόσωπο, ο αναβάτης ερμηνεύτηκε ως Θεά Αθηνά, Νίκη, Απόλλων, ή ακόμα και νικητής των Παναθηναίων. Τα γενικά χαρακτηριστικά του σώματος όμως δείχνουν περισσότερο ανδρικά, ενώ η χαρακτηριστική κόμη είναι γνωστή και από άλλα έργα γλυπτικής που εικονίζουν άνδρες.

Ιστορική τοποθέτηση

Εκτιμάται ότι το έργο ετούτο κατασκευάστηκε στις αρχές του 5ου αιώνα π.Χ. Πιστεύεται ότι η ανάγλυφη πλάκα ήταν μέρος της ζωφόρου του αρχαίου ναού της Ακρόπολης, ενώ ο Χανς Σράντερ υποστήριξε ότι ήταν μέρος της ζωφόρου του Εκατομβηδώνα, ναός που επέζησε της Περσικής επιδρομής και συνέχισε να υπάρχει για πολλούς αιώνες στην Ακρόπολη.
Τεχνητό νησί

Ένα τεχνητό νησί είναι ένα νησί που έχει κατασκευαστεί από ανθρώπους και όχι από φυσικά μέσα. Τα τεχνητά νησιά μπορεί να ποικίλουν σε μέγεθος από μικρά νησάκια που αποκαθίστανται αποκλειστικά για να στηρίξουν ένα ενιαίο υποστύλωμα ενός κτιρίου ή μιας δομής, σε αυτά που υποστηρίζουν ολόκληρες κοινότητες και πόλεις. Τα πρώιμα τεχνητά νησιά περιελάμβαναν πλωτές κατασκευές στα νερά, ή ξύλινες ή μεγαλιθικές κατασκευές που ανεγέρθηκαν σε ρηχά νερά (π.χ. τα κραννόγκ (crannóg) και η Ναν Μαντόλ).
Στη σύγχρονη εποχή τα τεχνητά νησιά συνήθως δημιουργούνται από την αποκατάσταση του εδάφους, αλλά μερικά από αυτά σχηματίζονται από την τυχαία απομόνωση ενός υπάρχοντος εδάφους κατά τη διάρκεια της κατασκευής καναλιού (π.χ. το Ντονάουινζελ και το Κο Κρετ) ή από την πλημμύρα των κοιλάδων που οδηγεί στις κορυφές των πρώην λοφίσκων να απομονωθούν από το νερό (π.χ. το Νησί Μπάρρο Κολοράντο). Ένα από τα μεγαλύτερα τεχνητά νησιά, το νησί Ρενέ-Λεβασσέρ, δημιουργήθηκε από την πλημμύρα δύο γειτονικών δεξαμενών.
Γεράσιμος Θεοδωράτος

Καριέρα αθλητή

Υπήρξε συμφοιτητής του Κάρολου Παπούλια και συμπαίκτης του στην ομάδα της Παντείου αλλά και στην Εθνική Ελλάδος. Εντάχθηκε στην ομάδα του Παναθηναϊκού το 1939 και ασχολήθηκε με όλα τα αθλήματα που καλλιεργούνταν στο σύλλογο. Μεταπολεμικά εντάχθηκε στην ομάδα βόλεϊ του Παναθηναϊκού. Κατέκτησε το Πρωτάθλημα Κέντρου το 1945, 1946 και το 1947. Το 1959 παρακίνησε τους φιλάθλους του Ολυμπιακού να ιδρύσουν τμήμα βόλεϊ ώστε να τονωθεί ο ανταγωνισμός και να αποκτήσει μεγαλύτερη αίγλη το άθλημα στη χώρα.

Καριέρα προπονητή

Την περίοδο 1960-61 εγκατέλειψε την αθλητική του καριέρα και ανέλαβε αμισθί την τεχνική ηγεσία της ομάδας βόλεϊ του Παναθηναϊκού. Ανέδειξε αθλητές που πορσέφεραν πολλές διακρίσεις στο σύλλογο όπως οι Γεωργαντής, Ηλιόπουλος, Μπεργελές, Αγραπιδάκης, Χασάπης, Παπαδόπουλος. Κατέκτησε το Πρωτάθλημα Ελλάδας το 1963, 1965, 1966, 1967. Το 1968 παραιτήθηκε για λόγους ευθιξίας και δεν ξαναασχολήθηκε με το βόλεϊ, έχοντας παράλληλα απογοητευθεί από την εισροή του χρηματικού παράγοντα στον ερασιτεχνικό αθλητισμό.
Ο Θεοδωράτος είναι ο πολυνίκης προπονητής του Παναθηναϊκού στο βόλεϊ καθως έχει κατακτήσει 10 συνολικά τίτλους (Πρωταθλήματα Ελλάδας, Πρωταθλήματα Κέντρου, Πρωταθλήματα Εφήβων). Βραβεύτηκε δύο φορές από τον Υπουργό Εξωτερικών Κάρολο Παπούλια, όταν τίμησε τους βετεράνους βολεϊμπολίστες.
Ένωση, Πρόοδος και Δημοκρατία

Ιστορία

Το κόμμα συμμετείχε για πρώτη φορά σε εκλογές το 2008, όπου συγκέντρωσε 303.246 ψήφους, αριθμός που αντιστοιχεί στο 1,2% των ψήφων, ενώ κέρδισε και μία έδρα στο Ισπανικό Κοινοβούλιο την οποία εκπροσωπούσε η Ρόσα Ντίεθ.
Ο πυρήνας του κόμματος βρίσκεται στη Βασκική Αυτόνομη Κοινότητα, όπου και βασίστηκε σε πολιτικές οργανώσεις εναντίον της ΕΤΑ, ωστόσο απευθύνεται σε ζητήματα που αφορούν όλη την Ισπανία. Ανάμεσα στους υποστηρικτές του κόμματος βρίσκονται οι φιλόσοφοι Φερνάντο Σαβατέρ και Κάρλος Μαρτίνεθ Γκοριαράν, η πρώην ευρωβουλευτής του Ισπανικού Σοσιαλιστικού Εργατικού Κόμματος Ρόσα Ντίεθ και ο συγγραφέας Άλβαρο Πόμπο. Στις εθνικές εκλογές του 2011, το κόμμα συγκέντρωσε 1.143.225 ψήφους που αντιστοιχεί στο 4,70% των ψήφων κερδίζοντας 5 έδρες, ενώ έγινε το τέταρτο μεγαλύτερο κόμμα της χώρας από άποψη εκλογικών ποσοστών.
Στο δεύτερο συνέδριο του κόμματος που διεξήχθη το Νοέμβριο του 2013 αναφέρθηκε ότι το κόμμα έχει 6.165 εγγεγραμμένα μέλη, σημειώνοντας πτώση από τα 6.634 μέλη που είχε το 2011. Αντίστοιχα, στις εθνικές εκλογές του 2015 το κόμμα έλαβε μόλις το 0,62 %, με την πρόεδρό του να ανακοινώνει τον «θάνατο» του κόμματος και την απόσυρσή της από την πολιτική.
Ντην Καρνάζης

Νεαρή ηλικία

Ο Καρνάζης γεννήθηκε στην περιοχή Ινγκλγουντ του Λος Άντζελες στις ΗΠΑ, με τους γονείς του να είναι οι Νικ και Φραν Καρνάζης με καταγωγή από τη Σιλίμνα Αρκαδίας και την Ικαρία αντίστοιχα. Είχε επίσης 2 αδέρφια, τον Κρεγκ και την Πάρυ, η οποία σκοτώθηκε σε αυτοκινητικό ατύχημα σε ηλικία 18 ετών. Κατά τις διάφορες μετακομίσεις της οικογενείας εντός της πολιτείας της Καλιφόρνια, ο Καρνάζης ανέπτυξε αγάπη για το φυσικό περιβάλλον και εκτίμηση για την αίσθηση που προσφέρουν οι μικρές πόλεις.
Ενώ ο Καρνάζης υιοθέτησε το συνεχές τρέξιμο ως συνήθεια για τις καθημερινές δραστηριότητές του από τον καιρό που βρισκόταν σε πολύ μικρή ηλικία σε νηπιαγωγείο και δημοτικό, οι πραγματικές του δυνατότητες φάνηκαν όταν σε ηλικία 11 ετών διέτρεξε όλη την απόσταση του Γκραντ Κάνυον, καθώς και μετέπειτα σκαρφάλωσε το όρος Ουάτνεϋ (Whitney), το οποίο είναι το υψηλότερο βουνό στην ηπειρωτική έκταση των ΗΠΑ. Αργότερα σε ηλικία 12 ετών διένυσε μια απόσταση 64 χλμ. με ποδήλατο επισκεπτόμενος τον παππού και τη γιαγιά του. Το 1976, και ενώ βρισκόταν στην πρώτη τάξη του λυκείου, ο Καρνάζης συμμετείχε στην τοπική ομάδα τρεξίματος μεγάλων αποστάσεων, όπου και έτρεξε στον πρώτο οργανωμένο μαραθώνιο του.
Κατόπιν, έχασε το ενδιαφέρον του για το τρέξιμο και σταμάτησε να τρέχει για 15 χρόνια, πριν ξεκινήσει ξανά στην ηλικία των 30 ετών.
Μεγαλώνοντας, σπούδασε στην πολυτεχνική σχολή της Καλιφόρνια στο Σεν Λιούις όπου εξειδεικεύτηκε στην τεχνολογία τροφίμων, και κατόπιν συνέχισε στη σχολή επιχειρήσεων του πανεπιστημίου του Σαν Φρανσίσκο.

Αναφορές και αφιερώματα

Έχει φιλοξενηθεί σε μεγάλο αριθμό τηλεοπτικών εκπομπών υψηλής τηλεθέασης στις ΗΠΑ, καθώς και έχουν γίνει πλήθος αφιερωμάτων γι' αυτόν από τον αθλητικό τύπο. 
Το ντοκιμαντέρ του 2008 με τίτλο UltraMarathon Man: 50 Marathons - 50 States - 50 Days, ασχολείται με τους 50 μαραθωνίους του Καρνάζη σε μια χρονική περίοδο 50 ημερών, καλύπτοντας όλες τις πολιτείες των ΗΠΑ.

Άλλες ασχολίες

Το 1995, ίδρυσε την εταιρεία υγιεινών τροφών Good Health Natural Foods στο Σαν Φρανσίσκο, ενώ το 2011 άνοιξε ένα κατάστημα εδεσμάτων γιαουρτιού στο Σαν Ανσέλμο της Καλιφόρνια.
Αρθογραφεί επίσης τακτικά στο περιοδικό σωματικής ανάπτυξης Men's Health.
Ηλίας Νικολακόπουλος

Βιογραφικά στοιχεία

Γεννήθηκε στην Αθήνα και σπούδασε μαθηματικά στο Πανεπιστήμιο Αθηνών και στη Λωζάννη. Πραγματοποίησε μεταπτυχιακές σπουδές στη θεωρία των Πιθανότητων στο Πανεπιστήμιο του Παρισίου 6 και το 1984 αναγορεύθηκε διδάκτωρ του τμήματος νομικής του Αριστοτελείου Πανεπιστημίου Θεσσαλονίκης. Το 1986 εξελέγη λέκτορας στο Τμήμα Πολιτικής Επιστήμης και Δημόσιας Διοίκησης του Πανεπιστημίου Αθηνών και το 2003 τακτικός καθηγητής. 
Επί σειρά ετών συνεργαζόταν με τον τηλεοπτικό σταθμό Μega για την παρουσίαση των εκλογικών διαδικασιών. Αρθρογραφεί τακτικά σε εφημερίδες ("Τα Νέα" κ.λπ.) και διατηρεί την εκπομπή ιστορικού περιεχομένου "Στο Κόκκινο". Σήμερα είναι πρόεδρος των Αρχείων Σύγχρονης Κοινωνικής Ιστορίας (ΑΣΚΙ).
Ζαϊσάν (πόλη)

Ιστορία

Το Ζαϊσάν ιδρύθηκε το 1868 ως μια ρωσική στρατιωτική θέση.
Τιάγκο Αλκάνταρα

Πρώτα Χρόνια

Ο Τιάγκο γεννήθηκε στο Σαν Πιέτρο Βερνότικο της Ιταλίας, όταν ο πατέρας του, Μαζίνιο, πρώην ποδοσφαιριστής, μέλος της εθνικής Βραζιλίας, αγωνιζόταν για λογαριασμό της Λέτσε. Μεγάλωσε στην Ισπανία. Ο Τιάγκο ξεκίνησε να παίζει ποδόσφαιρο στα πέντε του στην ομάδα της Φλαμένγκο και μετά μετακόμισε με τον πατέρα του και τον ξάδερφο του Πάτρικ στην Ισπανία που εκεί έπαιξε στην ομάδα της Ουρέκα. Επέστρεψε ξανά στην Φλαμένγκο μέχρι τα 10 του και το 2005 μετακόμισε στην Ισπανία και τότε υπέγραψε συμβόλαιο με την Μπαρτσελόνα, όπου έπαιζε και ο ξάδερφος του Πάτρικ.

Μπαρτσελόνα

Ο Τιάγκο Αλκάνταρα έκανε το ντεμπούτο του με την Μπαρτσελόνα στις 17 Μαΐου 2009 σε ηλικία 18 χρονών, μπαίνοντας ως αλλαγή σε αγώνα εναντίον της Ρεάλ Μαγιόρκα. Στις 20 Φεβρουαρίου 2010 σκόραρε το πρώτο του γκολ σε αγώνα απέναντι στη Ρασίνγκ Σαντάντερ. Το δεύτερο του γκολ του,το πέτυχε στις 9 Απριλίου του 2011 εναντίον της ομάδας της Αλμερία και έκανε το τελικό σκορ 2-1. Το τρίτο γκολ το έβαλε στη αρχή του αγώνα με την Ρεάλ Σοσιεδάδ. Στο τέλος της σεζόν 2010-11 είχε αγωνιστεί 17 φορές, πετυχαίνοντας 3 γκολ και 3 ασίστ.
Στις 29 Ιουνίου του 2011 ο Τιάγκο ανανέωσε το συμβόλαιο του με την Μπαρτσελόνα έως το καλοκαίρι του 2015, με την ρήτρα αποδέσμευσής του να ανέρχεται σε 30 εκατομμύρια ευρώ.

Διεθνής καριέρα

Έχει πάρει μέρος στο Ευρωπαϊκό Πρωτάθλημα Ποδοσφαίρου κάτω των 17 το 2008 με την Ισπανία, που την βοήθησε να νικήσει στους αγώνες. Επίσης κλήθηκε να παίξει στο Ευρωπαϊκό Πρωτάθλημα Ποδοσφαίρου κάτω των 19 το 2010 εναντίον της Γαλλίας όπου έπαιξε μεγάλο ρόλο και έτσι η Ισπανία έφτασε στον τελικό. Ο Τιάγκο ήταν παρόν  στην νίκη της Ισπανίας στο Ευρωπαϊκό Πρωτάθλημα Ποδοσφαίρου κάτω των 21, έβαλε το 2ο γκολ και έτσι το σκορ έληξε 2-0 ενάντια της Ελβετίας. Στο τέλος της διοργάνωσης τιμήθηκε ως ο καλύτερος παίκτης για την εκθαμβωτική του εμφάνιση στη διοργάνωση.
Έκανε την πρώτη του εμφάνιση με την εθνική Ισπανίας εναντίον της Ιταλίας, ενώ το πρώτος του ανταγωνιστικός αγώνας ήταν στις 6 Σεπτεμβρίου στους προκριματικούς αγώνες του Γιούρο το 2012 ενάντια του Λίχτενσταϊν.
Ανθεμούς

Μυθολογία

Σύμφωνα με την ελληνική μυθολογία, πρώτος βασιλιάς της Ανθεμούντος ήταν ο Μέροπας, ο οποίος σκοτώθηκε στην προσπάθειά του να αποκτήσει ως σύντροφο την Παλλήνη, κόρη του Σίθωνα

Ιστορία

Η περιοχή ενσωματώθηκε το 510 π.Χ. στο Μακεδονικό Βασίλειο, έπειτα από την αποχώρηση του Πέρση βασιλιά,  Δαρείου Α' . Ο βασιλιάς της Μακεδονίας Αμύντας Α' την πρόσφερε ως καταφύγιο και δωρεά το 505 π.Χ. στον τύραννο Ιππία, γιο του Πεισίστρατου, χωρίς όμως εκείνος να δεχτεί την προσφορά. Επειδή ο Αμύντας πιθανώς δεν κατείχε την περιοχή, το γεγονός υποδηλώνει σχέδιο κοινής κατοχής με τον Ιππία. 
Η περιοχή περιέρχεται στη Β' Αθηναϊκή Συμμαχία έπειτα από την κατάκτηση των Αθηναίων το 432 π.Χ. Αργότερα καταλήφθηκε από τους Ολύνθιους το 382 π.Χ. για να επανέλθει στο Μακεδονικό Βασίλειο το 379 π.Χ. Το 356 π.Χ. ο Φίλιππος Β' έδιωξε την αθηναϊκή φρουρά της Ανθεμούντος και την παρέδωσε στους Χαλκιδείς έπειτα από την υπογραφή συμμαχίας, η οποία καταλύθηκε ένα χρόνο αργότερα. Επανήλθε στο Μακεδονικό Βασίλειο, πριν
την καταστροφή της Ολύνθου από τον Φίλιππο Β'. Κατά την εκστρατεία του Μεγάλου Αλέξάνδρου, όπως εξιστορείται από τον ιστορικό Αρριανό, οι Εταίροι της Ανθεμούντος είχαν σχηματίσει χωριστό ιππικό σώμα, την Ανθεμουσία Ίλη, που συμμετείχε στη μάχη της Ισσού. Ο Περοίδας, γιος του Μενεσθέα, είχε υπό τις διαταγές του το βαρύ ιππικό των Εταίρων, οι οποίοι φημίζονταν για την ιππική τους δεινότητα. Οι Εταίροι της Ανθεμούντος πιθανώς αποίκησαν την πόλη Ανθεμουσιάδα στη Μεσοποταμία.
Πρωτεύουσα πόλη της περιοχής ήταν η ομώνυμη πόλη Ανθεμούς, που πιθανολογείται ότι βρίσκεται κοντά στην σύγχρονη κωμόπολη της Γαλάτιστας, στη θέση Αγία Αναστασία. Στην περιοχή, στην κοιλάδα του ποταμού Ανθεμούντα, εντοπίζονται προϊστορικές εγκαταστάσεις και μεταγενέστερες της κλασικής και ελληνιστικής εποχής.